МАҒЖАН ЖҰМАБАЕВ. СҮЙЕМІН
"МАҒЖАН ЖҰМАБАЕВ. СҮЙЕМІН" | "https://abai.kz/post/40004"
TITLE: МАҒЖАН ЖҰМАБАЕВ. СҮЙЕМІН
URL: https://abai.kz/post/40004
META: "МАҒЖАН ЖҰМАБАЕВ. СҮЙЕМІН" | "https://abai.kz/post/40004"
DATE: 06.10.2014
AUTHOR(s): Абай-Ақпарат
TOTAL WORDS: 130
TEXT: Күлдей күңгірт шашы бар, Тоқсан бесте жасы бар, Көз дегенің – сұп-сұр көр. Тасбиқ санап бүгіліп, Жерге қарап үңіліп, Көрше ауыр күрсінер, Менің бір қарт анам бар, Неге екенін білмеймін – Сол анамды сүйемін! Көзінде көк нұры жоқ, Аузында жұмақ жыры жоқ, Жалынсыз, усыз құшағы, Иірілмейді жыландай, Сөзі де жоқ құрандай, Білгені – қазан-ошағы. Жабайы ғана жарым бар, Неге екенін білмеймін – Сол жарымды сүйемін! Ұйқы басқан қабағын, Бастыра киген тымағын, Жалқаулықты жар көрген. Жүрген ескі заңымен, Алдындағы малымен, Бірге жусап, бірге өрген, Алаш деген елім бар, Неге екенін білмеймін – Сол елімді сүйемін! Сағымы сайран құрады, Бораны ұлып тұрады, Қыс – ақ кебін, жаз – сары. Орманы жоқ, шуы жоқ, Тауы да жоқ, суы жоқ, Мәңгі өлік сахарасы. Сарыарқа деген жерім бар, Неге екенін білмеймін – Сол Арқамды сүйемін!
